送洪竹堂
作者：牟巘
朝代：宋

paragraphs: 家住西湖西，愛吟仍愛竹。
富貴豈不好，變滅如轉燭。
一昨流落後，破垣竹猶綠。
往事何用訪，得此良自足。
胡爲被書誤，彈冠向苕曲。
三年飯脫粟，不飽而况肉。
頗有青衿子，對之尋舊讀。
時復吐佳句，家山如在目。
不知竹是伴，誰護蒼玉束。
官滿還滯留，欲歸未可卜。
無錢買扁舟，遷居更勿促。
悠然謝此君，行止任遲速。
新年雨雪深，忽已歸期告。
天公似有意，爲爾開晴旭。
士固不可料，窮久理當復。
東風吹浩蕩，萬里奔鴻鵠。